b'\n_START_ARTICLE_\nDra\xc5\xbeen Petrovi\xc4\x87\n_START_SECTION_\nKlubska kariera\n_START_PARAGRAPH_\nZa ko\xc5\xa1arko ga je navdu\xc5\xa1il njegov starej\xc5\xa1i brat Aleksander, ki je pred njim stopal po poti vrhunskega \xc5\xa1portnika. \xc5\xbde sredi najstni\xc5\xa1kih let se je pokazal za velik talent, predvsem pa je navdu\xc5\xa1eval s svojim odnosom do dela. \xc5\xbde takrat so mu napovedovali, da je dovolj dober igralec za prvo ligo, toda nih\xc4\x8de si ni mogel predstavljati kaj vse bo Dra\xc5\xbeen dosegel.  _NEWLINE_ _NEWLINE_Igral je za ve\xc4\x8d jugoslovanskih ko\xc5\xa1arkarskih klubov, med \xc5\xa1tiriletnim sodelovanjem s Cibono v prvi jugoslovanski ligi je bilo njegovo povpre\xc4\x8dje 37.7 to\xc4\x8dke na igro (osebni rekord 112 to\xc4\x8dk), na evropskih tekmah pa 33.8 to\xc4\x8dke (osebni rekord 62 to\xc4\x8dk). Igral je \xc5\xa1e za Real Madrid, Portland ter New Jersey Netse. Znan je bil po napornih vsakodnevnih treningih ter treniranju tehnike in meta do popolnosti.\n_START_SECTION_\n\xc5\xa0ibenka\n_START_PARAGRAPH_\nZa mladinsko vrsto pri KK \xc5\xa0ibenka je zaigral \xc5\xbee pri trinajstih letih, za \xc4\x8dlansko ekipo pa pri petnajstih. Za prvo prelomnico v Dra\xc5\xbeenovi karieri velja prihod legendarnega Zorana Slavni\xc4\x87a. Le ta je pri\xc5\xa1el leta 1979 v \xc5\xa0ibenik kot igralec in trener \xc4\x8dlanske ekipe. In ravno Slavni\xc4\x87 velja za prvega, ki je prepoznal izjemni Dra\xc5\xbeenov talent in ga je takoj prestavil iz mladinskega v \xc4\x8dlansko mo\xc5\xa1tvo \xc5\xa0ibenke. _NEWLINE_ _NEWLINE_Kljub svoji mladosti je postal glavni igralec ekipe, ki je bil zaradi svojih izven serijskih sposobnosti zmo\xc5\xbeen sam odlo\xc4\x8diti tekmo v korist svoje ekipe. Dvakrat zapored, leta 1982 in 1983, \xc5\xa1e pred svojo polnoletnostjo, mu je uspelo svojo \xc5\xa0ibenko privesti vse do finala takratnega pokala Radivoja Kora\xc4\x87a, kjer pa je obakrat bil zaustavljen s strani Limogesa. Pri osemnajstih, leta 1983 je odlo\xc4\x8dil tekmo v svojo korist z zadetimi odlo\xc4\x8dilnimi prostimi meti v finalu pokala Jugoslavije, toda zmago jim je odvzela ko\xc5\xa1arkarska zveza zaradi domnevne neregularnosti na tekmi. Ker se \xc5\xa0ibenka na ponovitveni tekmi ni pojavila je naslov \xc5\xa1el v roke nasprotnika, sarajevski Bosni.\n_START_SECTION_\nCibona\n_START_PARAGRAPH_\nPo odslu\xc5\xbeenem voja\xc5\xa1kem roku se je pridru\xc5\xbeil svojemu starej\xc5\xa1emu bratu Acu pri zagreb\xc5\xa1ki Ciboni kjer sta postala izjemen par in se se z velikimi \xc4\x8drkami zapisala v zgodovino jugoslovanske in evropske ko\xc5\xa1arke. Leta 1985 je s Cibono osvojil tako Jugoslovansko prvenstvo kot pokal, za piko na i pa \xc5\xa1e v finalu evrolige slavil nad madridskim Realom, ki mu je Dra\xc5\xbeen v izjemni predstavi nasul kar 36 to\xc4\x8dk. Naslednjega leta, 1986 ponovijo uspeh, v finalu Evrolige tokrat premagajo litovski \xc5\xbdalgiris na \xc4\x8delu katerega je igral legendarni Arvydas Sabonis, Dra\xc5\xbeen je prispeval 22 to\xc4\x8dk. Istega leta se je v finalu pokala Jugoslavije s 46 to\xc4\x8dkami ma\xc5\xa1\xc4\x8deval proti Bosni za neuspeh izpred \xc5\xa1tirih let in osvojil drugo pokalno lovoriko zaporedoma, medtem ko v finalu prvenstvu zaostali za ekipo Zadra. _NEWLINE__NEWLINE_Leta 1987 je s Cibono igral v pokalu pokalnih prvakov, predhodniku dana\xc5\xa1njega Pokala Saporta in v finalu premagal italijanski Scavolini Pesaro z rezultatom 89-74, Dra\xc5\xbeenov u\xc4\x8dinek je bil ponovno visok s 28 to\xc4\x8dkami.\n_START_SECTION_\nReal Madrid\n_START_PARAGRAPH_\nKljub temu, da so zanj pokazali zanimanje v ZDA \xc5\xbee leta 1986, se Dra\xc5\xbeen ni odlo\xc4\x8dil za takoj\xc5\xa1en odhod \xc4\x8dez lu\xc5\xbeo. Vendar pa je potreboval nove izzive in takratna ponudba kluba iz \xc5\xa0panije je predstavljala za tisti \xc4\x8das veliko vsoto, za madridski Real podpi\xc5\xa1e leta 1988 pogodbo v vrednosti pribli\xc5\xbeno 4 milijone $. _NEWLINE__NEWLINE_Za \xc5\xa1panski kraljevi klub je odigral eno samo sezono, 1988-1989 v kateri se je vseeno priljubil in zapisal v spomin z nekaj nepozabnimi predstavami. In to navkljub temu, da so izgubili v ligi ACB mo\xc5\xbenosti za naslov proti zmagovalni Barceloni, so pa slavili s pomo\xc4\x8djo Dra\xc5\xbeena v \xc5\xa1panskem pokalu ravno proti temu realovemu ve\xc4\x8dnemu rivalu iz Katalonije. Predvsem pa so si ga zapomnili po nastopu v finalu tekmovanja evropskih pokalnih prvakov, kjer je proti italijanskemu Snaidero Caserta ponovil najbolj\xc5\xa1o evropsko predstavo z dose\xc5\xbeenimi 62 to\xc4\x8dkami. Po koncu sezone pa je sprejel ponudbo NBA kluba Portland Trail Blazers, ki so odkupili njegovo pogodbo od Reala in od\xc5\xa1el igrati izven Evrope.\n_START_SECTION_\nProfesionalna kariera v NBA\n_START_PARAGRAPH_\nDra\xc5\xbeenov doprinos v nekdaj izolirani ligi NBA je neizmerljiv. Lahko bi se reklo, da je dobesedno sam odprl vrata ko\xc5\xa1arkarjem iz Evrope v svet profesionalne lige, kjer se igra ko\xc5\xa1arka na najvi\xc5\xa1ji ravni. Bil je prvi neameri\xc5\xa1ki igralec, ki je \xc4\x8dez lu\xc5\xbeo pustil svoj pe\xc4\x8dat in za njim so lahko sledili, in tudi so, \xc5\xa1e drugi.\n_START_SECTION_\nPortland Trail Blazers\n_START_PARAGRAPH_\nV svoji prvi sezoni pri Blazersih je Petrovi\xc4\x87 ve\xc4\x8dinoma presedel na klopi ob igri\xc5\xa1\xc4\x8du, dobivajo\xc4\x8d le zanj nezadovoljivo minuta\xc5\xbeo pi\xc4\x8dlih 12 minut na tekmo. Pa \xc5\xa1e to le v manj pomembnih delih tekem, na katerih je tako dosegel 7,4 to\xc4\x8dke na tekmo in kon\xc4\x8dal prvo sezono nezadovoljen zaradi pomanjkanja prilo\xc5\xbenosti zanj. _NEWLINE_Ker pa je bilo v naslednji sezoni, 1990/91 \xc5\xa1e slab\xc5\xa1e, minuta\xc5\xbea mu je padla na zanj pi\xc4\x8dlih 7 minut in je zaradi svojega nezadovoljstva glede statusa v klubu izrazil potrebo po zamenjavi le tega, kar so mu ustregli in ga predali v Denver v zamenjavo za mo\xc5\xbenost prvega izbora na naslednjem NBA izboru.\n_START_SECTION_\nNew Jersey Nets\n_START_PARAGRAPH_\n\xc4\x8clan NBA kluba New Jersey Nets je postal 23. januarja 1991 in je takoj dobro izkoristil ponujeno mu prilo\xc5\xbenost v novem okolju, kjer je za razliko od prej\xc5\xa1njega dokazal, da kljub temu, da prihaja iz Evrope lahko igra v ameri\xc5\xa1ki profesionalni ligi vidnej\xc5\xa1o vlogo. Tako je do konca sezone zaigral na 43 tekmah, na katerih je s povpre\xc4\x8djem 20,5 minutami igralnega \xc4\x8dasa dosegal 12,6 to\xc4\x8dke na tekmo in zopet potrdil svoje izjemne sposobnosti. _NEWLINE__NEWLINE_\xc2\xbbPetro\xc2\xab, kot so ga poimenovali v ZDA, je v svoji prvi celotni sezoni pri Netsih, to je bila sezona 1991/92, prikazal ves svoj talent za igro na najvi\xc5\xa1ji ravni in ne da bi izpustil eno samo tekmo skozi celo sezono dosegel povpre\xc4\x8dje 20,6 to\xc4\x8dk v 36,9 minute na posamezno tekmo. Vsekakor spo\xc5\xa1tovanja vreden rezultat, \xc4\x8de pa \xc5\xa1e dodamo podatek, da je bil njegov met iz igre kar 51\xc2\xa0% (najbolj\xc5\xa1i odstotek med vsemi branilci v NBA tiste sezone) potem ni presenetljivo, da so ga v mo\xc5\xa1tvu imenovali za vodjo ekipe in njihovega najbolj\xc5\xa1ega, oziroma MVP igralca. _NEWLINE__NEWLINE_Naslednjo sezono, 1992/93 je \xc5\xa1e izbolj\xc5\xa1al svoj strelski u\xc4\x8dinek na 22,3 to\xc4\x8dke na tekmo in ponovil iz prej\xc5\xa1nje sezone svoj zelo dober izkupi\xc4\x8dek v metu za tri to\xc4\x8dke, to je 45\xc2\xa0% zadetih metov. Ponovno pa je bil med najbolj\xc5\xa1imi branilci po u\xc4\x8dinkovitosti svojega meta iz igre, tokrat je bil ta 52 odstoten. Je pa do\xc5\xbeivel razo\xc4\x8daranje, ker ga niso povabili med sodelujo\xc4\x8de na tekmo NBA All-stars leta 1993, saj je bil izmed trinajstih najbolj\xc5\xa1ih strelcev tiste sezone edini, ki ni bil povabljen.\n_START_SECTION_\nReprezentan\xc4\x8dna kariera\n_START_PARAGRAPH_\nBil je dolgoletni jugoslovanski reprezentant.\n_START_SECTION_\nV jugoslovanski \xc4\x8dlanski vrsti\n_START_PARAGRAPH_\nPrvo veliko mednarodno tekmovanje, ki se ga je udele\xc5\xbeil Dra\xc5\xbeen Petrovi\xc4\x87 s tedanjo jugoslovansko izbrano vrsto je bilo na ko\xc5\xa1arkarskem turnirju na OI 1984 v Los Angelesu, ZDA. Tam je z ekipo osvojil tretje mesto in s tem svojo prvo medaljo na velikih tekmovanjih, v tem primeru bronasto. Prav tako si je bron pridobil na naslednjih dveh tekmovanjih, najprej na SP 1986 in nato \xc5\xa1e EP 1987. Istega leta, 1987, je slavil na Univerzijadi v Zagrebu prvi\xc4\x8d v karieri prvo mesto in z njim osvojeno zlato medaljo. Vse to pa je bil \xc5\xa1ele za\xc4\x8detek velikega uspeha tedanje generacije jugoslovanske ko\xc5\xa1arke, katere vodilno vlogo je pribli\xc5\xbeno tedaj prevzel Dra\xc5\xbeen Petrovi\xc4\x87 in se z njo zavihtel na sam vrh svetovne ko\xc5\xa1arke. V \xc4\x8dasu prvih Dra\xc5\xbeenovih nastopov se je namre\xc4\x8d poslovilo nekaj velikih imen jugo-ko\xc5\xa1arke, vrhunskih igralcev kot so bili Dra\xc5\xbeen Dalipagi\xc4\x87, Dragan Ki\xc4\x8danovi\xc4\x87, Zoran Slavni\xc4\x8d in \xc5\xa1e nekateri. Za njimi pa so pri\xc5\xa1li novi, ki so zaznamovali zadnje obdobje v ko\xc5\xa1arki tik pred razpadom skupne dr\xc5\xbeave. To so bili: Vlade Divac, Toni Kuko\xc4\x8d, Dino Ra\xc4\x91a, \xc5\xbdarko Paspalj, Stojan Vrankovi\xc4\x87, Jure Zdovc, Zoran \xc4\x8cutura, Danko Cvjeti\xc4\x8danin, Franjo Arapovi\xc4\x87,... _NEWLINE__NEWLINE_Dra\xc5\xbeen in omenjena zasedba so na OI 1988 v Seulu osvojili srebrno medaljo po finalnem porazu proti Sovjetski zvezi. Sledil je zlati vrhunec, ki se je za\xc4\x8del z osvojitvijo naslova evropskega prvaka na EP 1989 doma v Zagrebu in nadaljeval \xc5\xa1e z naslovom svetovnega prvaka naslednje leto v Buenos Airesu na SP 1990, kjer so v finalu ma\xc5\xa1\xc4\x8devali poraz na OI izpred dveh let proti mo\xc5\xa1tvu SZ. S tem pa so se zaklju\xc4\x8dili Dra\xc5\xbeenovi nastopi v dresu Jugoslavije, ki je v letu 1991 razpadla na ve\xc4\x8d samostojnih dr\xc5\xbeav in nadaljeval svojo reprezentan\xc4\x8dno pot za svojo novo dr\xc5\xbeavo Hrva\xc5\xa1ko.\n_START_SECTION_\nV Hrva\xc5\xa1kem dresu\n_START_PARAGRAPH_\nLeta 1992 je Hrva\xc5\xa1ka ko\xc5\xa1arkarska reprezentanca odigrala prve uradne tekme, potem ko je postala polnopravna \xc4\x8dlanica zveze FIBA, in sicer v kvalifikacijah za nastop na Olimpijskih igrah. Ekipa se je na olimpijski turnir zanesljivo uvrstila in lahko se je izpolnil cilj Dra\xc5\xbeena Petrovi\xc4\x87a, da se na OI 1992 v Barceloni s svojo reprezentanco pomeri z danes legendarnim ameri\xc5\xa1kim mo\xc5\xa1tvom Dream Team. To se je tudi zgodilo, v izjemni finalni predstavi se je hrva\xc5\xa1ka ekipa dokaj dobro dr\xc5\xbeala nasproti fantasti\xc4\x8dnim profesionalcem iz lige NBA, takratnim vrhunskim igralcem kot so bili Michael Jordan, Magic Johnson, Larry Bird, Charles Barkley, Scottie Pippen, John Stockton in drugi. Reprezentanca ZDA je zmagala s 117-85, Dra\xc5\xbeenov u\xc4\x8dinek 24 to\xc4\x8dk pa je bil zadovoljujo\xc4\x8d in se je lahko navkljub porazu veselil srebrne olimpijske kolajne. _NEWLINE_Vsega skupaj je odigral 38 tekem za hrva\xc5\xa1ko reprezentanco, zadnje leta 1993, v kvalifikacijah za nastop na EP 1993. Tako je 31. maja proti Estoniji dosegel najve\xc4\x8dje \xc5\xa1tevilo to\xc4\x8dk na eni reprezentan\xc4\x8dni tekmi, ko jih je dosegel kar 48. 6. junij 1993 je datum njegovega zadnjega nastopa, igral je v Wroclawu na Poljskem tekmo proti Sloveniji in izgubil s 94:90. Naslednjega jutra se je pri povratku iz tekme med prevozom skozi Nem\xc4\x8dijo smrtno ponesre\xc4\x8dil v avtomobilski nesre\xc4\x8di.\n_START_SECTION_\nSmrt\n_START_PARAGRAPH_\n7. junija 1993, dan po zadnji odigrani tekmi se je Dra\xc5\xbeen Petrovi\xc4\x87 kot potnik v avtomobilu vra\xc4\x8dal prek Nem\xc4\x8dije domov na Hrva\xc5\xa1ko. Vozilo VW Golf je upravljala nem\xc5\xa1ka manekenka Clara Szalatzy, Dra\xc5\xbeenova partnerica, sam Dra\xc5\xbeen pa je med vo\xc5\xbenjo spal, ne da bi se pripel na sovoznikovemu sede\xc5\xbeu. Tedaj je pri\xc5\xa1lo do zanj usodne prometne nesre\xc4\x8de. Po poro\xc4\x8dilu policije iz Ingolstadta je do nesre\xc4\x8dnega tr\xc4\x8denja pri\xc5\xa1lo na avtocesti Autobahn 9 v bli\xc5\xbeini mesta Denkendorf v razmerah slabe vidljivosti, popoldan ob 17.30. uri, med tem ko se je voznik tovornjaka posku\xc5\xa1al izogniti drugemu vozilu, pri tem pa je vanj zadel avtomobil, v katerem se je peljal Dra\xc5\xbeen, ki je bil pri tem na mestu mrtev.\n_START_SECTION_\nPosthumno\n_START_PARAGRAPH_\n\xc5\xbde pred tragi\xc4\x8dno smrtjo, leta 1992, je prejel najvi\xc5\xa1je hrva\xc5\xa1ko dr\xc5\xbeavno nagrado za \xc5\xa1port "Franjo Bu\xc4\x8dar", deset let kasneje, leta 2002, pa so mu posmrtno dodelili \xc5\xa1e priznanje za \xc5\xbeivljenjsko delo. _NEWLINE_Hrva\xc5\xa1ki olimpijski komite je leta 1995 poklonil Olimpijskem muzeju v Lausanni v \xc5\xa0vici (francosko: Mus\xc3\xa9e Olympique Lausanne) spomenik Dra\xc5\xbeena Petrovi\xc4\x87a. Delo kiparja Vaska Lipovca se nahaja v parku pred zgradbo muzeja._NEWLINE_Leta 2006 je olimpijski komite Hrva\xc5\xa1ke ustanovil priznanja za izredne dose\xc5\xbeke na podro\xc4\x8dju \xc5\xa1porta tako za mlade \xc5\xa1portnike in \xc5\xa1portnice kakor tudi ekipe. V \xc4\x8dast in spomin na vrhunskega ko\xc5\xa1arkarja priznanja poimenujejo po Dra\xc5\xbeenu:\xc2\xa0\xc2\xbbNagrada Dra\xc5\xbeen Petrovi\xc4\x87\xc2\xab.\n_START_SECTION_\nMemorijalni center Dra\xc5\xbeen Petrovi\xc4\x87\n_START_PARAGRAPH_\nLeta 2006 so v Zagrebu odprli muzej in spominski center "Dra\xc5\xbeen Petrovi\xc4\x87", poleg katerega se nahaja ko\xc5\xa1arka\xc5\xa1ka dvorana, ki prav tako nosi njegovo ime in v kateri danes igra klub, katerega ime je nekdaj ponesel v svet - KK Cibona.\n_START_SECTION_\nBiografija\n_START_PARAGRAPH_\nLeta 2012, v sloven\xc5\xa1\xc4\x8dini pa dve leti kasneje, je iz\xc5\xa1la biografija o Dra\xc5\xbeenu. Napisal jo je \xc5\xa0panec Juan Francisco Escudero, predgovor v knjigi pa je spisal Dra\xc5\xbeenov trener iz \xc4\x8dasa v Madridu Lolo Sainz. Knjiga nosi naslov Dra\xc5\xbeen Petrovi\xc4\x87 - neukrotljiva legenda.\n_START_SECTION_\nKarakter\n_START_PARAGRAPH_\nDra\xc5\xbeen je bil predvsem znan po svojem izrednem odnosu do dela. \xc5\xbde kot zelo mlad je treniral ve\xc4\x8d kot drugi. Kasneje pa je bil sposoben na enem samem treningu opraviti tudi po petsto metov na ko\xc5\xa1 in nato je \xc5\xa1el lahko \xc5\xa1e opravljati druge vaje. Vedno je \xc5\xa1el zadnji s treninga ne glede na to, kje je to bilo, v klubu ali reprezentanci, V Evropi ali Ameriki, ni bilo pomembno s kom ali kdaj, vedno je delal ve\xc4\x8d kot ostali. In nikoli si ni vzel dneva odmora. Zanj je bila ko\xc5\xa1arka \xc5\xbeivljenje. Zanimivo pa je bilo, da se ni znal ukvarjati z nobenim drugim \xc5\xa1portom, le s ko\xc5\xa1arko. _NEWLINE_Poleg tega je bil tudi izjemno kontroverzen igralec, nekateri so mu pripisali tudi nespo\xc5\xa1tljivost do nasprotnikov. Kakorkoli, naj je bil ljubljen ali osovra\xc5\xbeen, pa mu ni nih\xc4\x8de mogel spregledati igralne genijalnosti saj je bil sposoben sam odlo\xc4\x8dati tekme v svojo korist.\n_START_SECTION_\nIgralne zna\xc4\x8dilnosti\n_START_PARAGRAPH_\nBil je igralec na poziciji branilca, ki se je lahko prelevil tudi na mesto organizatorja. Bil je predvsem napadalno orientirani igralec in je nekoliko zanemarjal vlogo obrambe v igri, kar je bila tudi njegova edina slabost. Vendar je bil v napadu nenadkrljiv. Z izjemno oro\xc5\xbearno v napadu je predstavljal nemogo\xc4\x8do nalogo za nasprotnika v obrambi. Mo\xc4\x8dan v prodoru, izjemno natan\xc4\x8den od dale\xc4\x8d, vrhunski v skok metu, je znal zaklju\xc4\x8devati napade iz najrazli\xc4\x8dnej\xc5\xa1ih pozicij. Tako je lahko prodrl do konca in izvr\xc5\xa1il polaganje na ko\xc5\xa1 ali se je bil sposoben nenadoma ustaviti, se sredi prodora tako, da mu ni nih\xc4\x8de mogel slediti odlo\xc4\x8diti za met in je zato lahko metal neovirano. Njegovi meti so bili naravnost smrtonosno natan\xc4\x8dni, saj je lahko v eni sami minuti v pravih strelskih predstavah zadel po tri trojke. Bil je tudi psihi\xc4\x8dno izjemno utrjen tip igralca saj je nemalokrat zmagovalca odlo\xc4\x8dil z zadetimi prostimi meti v zaklju\xc4\x8dnih delih tekem.'